**OBRAZLOŽENJE PRIJEDLOGA**

**ODLUKE O VRIJEDNOSTI BODA ZA IZRAČUN KOMUNALNE NAKNADE**

**OPĆINE ERNESTINOVO**

Predlagatelj: Općinska načelnica Marijana Junušić, univ. spec. oec.

 - temeljem članka 41. Statuta Općine Ernestinovo (Službeni glasnik Općine Ernestinovo, broj 1/13, 4/13, 3/18 i 4/18)

Pravna osnova: članak 98. stavak 1. Zakona o komunalnom gospodarstvu

(Narodne novine, broj 68/18)

Prijedlog izradila: Pročelnica Jedinstvenog upravnog odjela, Marina Krajnović, mag. iur.

Obrazloženje prijedloga općeg akta

Novi Zakon o komunalnom gospodarstvu stupio je na snagu 4. kolovoza 2018.

Odredbama članka 98. stavka Zakona o komunalnom gospodarstvu propisano je:

„(1) Predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine.

(2) Vrijednost boda komunalne naknade (B) određuje se u kunama po četvornome metru (m²) korisne površine stambenog prostora u prvoj zoni jedinice lokalne samouprave.

(3) Polazište za određivanje vrijednosti boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.

(4) Ako predstavničko tijelo ne odredi vrijednost boda komunalne naknade (B) do kraja studenoga tekuće godine, za obračun komunalne naknade u sljedećoj kalendarskoj godini vrijednost boda se ne mijenja.“

Nadalje, odredbama članka 129. Zakona o komunalnom gospodarstvu propisano je:

„(1) Programi gradnje objekata i uređaja komunalne infrastrukture, programi održavanja komunalne infrastrukture i odluke o vrijednosti boda komunalne naknade (B) doneseni do stupanja na snagu ovoga Zakona važe do isteka kalendarske godine za koju su doneseni.

(2) Jedinice lokalne samouprave donijet će program građenja komunalne infrastrukture iz članka 68. stavka 1. ovoga Zakona, program održavanja komunalne infrastrukture iz članka 72. stavka 1. ovoga Zakona i odluku o vrijednosti boda komunalne naknade (B) iz članka 98. stavka 1. ovoga Zakona, najkasnije 30 dana prije dana isteka kalendarske godine za koju su doneseni programi odnosno odluke iz stavka 1. ovoga članka.

(3) Nakon isteka kalendarske godine za koju su doneseni programi održavanja komunalne infrastrukture i odluke o vrijednosti boda komunalne naknade (B) iz stavka 1. ovoga stavka rješenje o komunalnoj naknadi može se donijeti samo u skladu s odlukom o komunalnoj naknadi i odlukom o vrijednosti boda komunalne naknade (B) donesenim na temelju ovoga Zakona.“

S obzirom na zakonske rokove, bilo je potrebno izraditi prijedlog nove Odluke o vrijednosti boda za izračun komunalne naknade Općine Ernestinovo.

Trenutno je na snazi Odluka o vrijednosti boda u Općini Ernestinovo (Službeni glasnik Općine Ernestinovo, broj 5/01). Odluka je donesena temeljem starog Zakona o komunalnom gospodarstvu. Prema trenutno važećoj odluci vrijednost boda iznosi 0,40 kn po m2 korisne površine stambenog prostora u prvoj zoni Općine Ernestinovo. Prema starom Zakonu o komunalnom gospodarstvu, komunalna naknada iskazivala se u mjesečnim iznosima.

Prema novom zakonskom uređenju, komunalna naknada iskazuje se u godišnjem iznosu, a može se plaćati obročno. Način plaćanja odredit će se novom Odlukom o komunalnoj naknadi.

Nova vrijednost boda (B) izračunata je množenjem trenutno važećeg boda od 0,40 kn s 12 mjeseci, te je na taj način dobivena nova vrijednost boda koja iznosi 4,80. Iako se može učiniti da se predlaže drastično povećanje iznosa komunalne naknade, ne radi se o povećanju, nego o drukčijem iskazivanju komunalne naknade tj. u godišnjem iznosu.

Sukladno rečenom, predlaže se zadržati postojeće financijsko opterećenje građana tj. komunalna naknada neće poskupjeti, nego će se samo drukčije iskazivati u rješenjima o obračunu.

Komunalna naknada nije poskupjela od 2001. godine.